Ondersoek aangevra na die onwettige handel van sigarette | Maroela Media
Die Transvaalse Landbou-unie (TLU SA) het pres. Cyril Ramaphosa versoek om ŉ geregtelike kommissie aan te stel om die onwettige handel in sigarette te ondersoek. Die koop en verkoop van tabakprodukte is steeds verbode te midde van afsonderingsregulasies wat stelselmatig verslap word.
TLU SA het Woensdag in ŉ verklaring gesê die verwarring verlede maand nadat die regering aanvanklik gesê het die verbod op tabakprodukte gaan opgehef word net om later aan te dui dat dit nié die geval is nie, het nou bespiegelings aangevuur dat lede van die nasionale bevelsraad betrokke is by die onwettige handel van sigarette op die swartmark.
Die swartmark floreer die afgelope paar maande sedert die verbod op tabakprodukte ingestel is.
“Dit is in die belang van Suid-Afrika en diegene betrokke om ŉ dringende en beslissende ondersoek van stapel te stuur om enige onwettige handelinge bloot te stel,” het Louis Meintjes, president van TLU SA, in die verklaring gesê.
Meintjes meen die verbod op die koop en verkoop van tabakprodukte dien geen doel nie aangesien rokers hulself bloot tot die swartmark wend om sigarette te koop. “Die enigste mense wat voordeel trek uit die situasie is diegene wat betrokke is by die onwettige handel in sigarette,” het Meintjes bygevoeg.
Die South Africa Tobacco Transformation Alliance (SATTA) is ook van mening dat politici voordeel uit die verbod trek. “Dit is ŉ politieke magspel en misbruik van die regeringsproses om die grondwetlike regte van die wettige tabakbedryf en volwasse verbruikers te ondermyn,” het Ntando Shadrack Sibisi, voorsitter van SATTA en ŉ tabakboer van Mpumalanga, Woensdag in ŉ verklaring gesê.
Dlamini-Zuma en Mazziotti.
Sibisi en Meintjes is dit eens dat dit tyd is vir die regering om oop kaarte te speel oor hoëprofiel-indiwidue in die politiek se bande met onwettige tabakhandelaars.
“Kom ons volg die geld. Kom ons kyk wie het finansieel baat gevind by die verbod op sigarette en met wie hulle verbind is, sodat die mense van Suid-Afrika die werklike motiewe agter die verbod op die verkoop van sigarette tydens die afsondering kan verstaan,” het Sibisi gesê.
Maroela Media het vroeër vandeesweek berig dr. Nkosazana Dlamini-Zuma, minister van samewerkende regering, het bewerings deur die beweerde onwettige sigarethandelaar Adriano Mazzotti dat hulle vriende is, ontken.
Dlamini-Zuma is Dinsdag tydens ŉ parlementsitting prontuit oor haar bande met Mazzotti uitgevra deur die leier van die DA in die Nasionale Raad van Provinsies, Cathy Labuschagne.
“Ek is nie Mazzotti se vriend nie,” het Dlamini-Zuma geantwoord. Sy het gesê almal wat in Suid-Afrika die wet oortree, moet in hegtenis geneem, verhoor en gevonnis word – ook onwettige tabakhandelaars.
Dit sal baie goeie ding wees die ondersoek!Chinese,indiërs en ander buitelanders buit die weerlose arm rokers uit vir eie gewin!Stuur sommer al hierdie buitelanders terugkom waar hul vandaan kom
Wil julle vir my sê nie een van die Parlementslede rook nie? Gaan die Parlement na dese rookvry wees? Ek dink nie so nie. So, waar kry hulle sigarette?
Rokers se longe is reeds beskadig, so of hulle nou rook of nie, dit gaan nie ‘n verskil maak nie…
Stem saam met die versoek
Hoe weet ons Cyril Ramaphosa is nie self betrokke nie. Met die klomp ANC rampokkers is enigeiets moontlik! h
Dit gaan baie interessant wees.